|  |  |
| --- | --- |
| **Όνομα Δραστηριότητας** | Άλλαξε τα γυαλιά που φοράς. |
| **Στόχοι** | - Να ευαισθητοποιηθούν αναφορικά με τις ανισότητες στην κοινωνία  - Να λειτουργούν με αλληλεγγύη και να κινητοποιούνται για δράση ενάντια στα στερεότυπα  -Να αναπτύξουν δεξιότητες παρατηρητικότητας και φαντασίας |
| **Περιγραφή** | 1. Με την ομάδα, ξεκινήστε καταιγισμό ιδεών, προσπαθώντας να σκεφτείτε τους ανθρώπους που βρίσκονται σε μειονεκτική θέση ή ζουν στο περιθώριο της κοινωνίας.  2. Ζητήστε από κάθε συμμετέχοντα/χουσα να επιλέξει ένα τέτοιο άτομο που τους κινεί το ενδιαφέρον και εξηγήστε τους ότι θα βγει έξω και θα εξερευνήσει την θέση του στην τοπική κοινότητα, προσπαθώντας να «δει» τα πράγματα μέσα από τα μάτια αυτού του ατόμου.  3. Τονίστε ότι σκοπός δεν είναι να υποδυθούν τον ρόλο αυτού του ατόμου που επέλεξαν, αλλά να βγουν έξω και να φανταστούν πώς θα ήταν να είναι πραγματικά αυτό το άτομο. Πώς θα ήταν να είναι «στα παπούτσια» αυτού του ατόμου; Για παράδειγμα, θα μπορούσαν να απολαύσουν όλες τις ανέσεις; Από πού θα αγόραζαν ψωμί (αν είχαν βέβαια αυτή την οικονομική δυνατότητα); Πού θα ζούσαν;  4. Μοιράστε και γυαλιά αν έχετε! Πείτε στα μέλη της ομάδας ότι καθώς θα περιηγούνται στην περιοχή, θα πρέπει να τραβήξουν φωτογραφίες είτε με ψηφιακές κάμερες είτε με τα κινητά τους τηλέφωνα ως τεκμήρια. Συμφωνήστε σε μια κοινή ώρα επιστροφής.  5. Όταν θα έχουν επιστρέψει όλοι/ες, ζητήστε από κάθε συμμετέχοντα/χουσα να μεταφέρει τις φωτογραφίες που τράβηξε στον υπολογιστή και, στη συνέχεια, επιλέξτε δύο, τρεις ή τέσσερις για να εκτυπώσετε. Τοποθετήστε τις εκτυπωμένες φωτογραφίες σε ένα μεγάλο κομμάτι χαρτιού και κολλήστε το με ταινία στον τοίχο. Οι φωτογραφίες πρέπει να είναι χωρίς τίτλο.  6. Όταν έχετε εκθέσει όλες τις εικόνες στον τοίχο, ζητήστε από όλα τα μέλη της ομάδας να προσπαθήσουν να μαντέψουν ποιες ομάδες ανθρώπων αντιπροσωπεύονται σε κάθε εικόνα. Στη συνέχεια προσκαλέστε κάθε συμμετέχοντα/χουσα με τη σειρά, να παρουσιάσει τις φωτογραφίες του/της και να εξηγήσει γιατί ενδιαφέρθηκε για τη συγκεκριμένη ομάδα που επέλεξε να «εξερευνήσει».  7. Όλες οι εικόνες μπορούν να χρησιμοποιηθούν ώστε να υλοποιηθεί σε δεύτερο χρόνο μια έκθεση ή μια παρουσίαση με διαφάνειες με τίτλο "Ζωές στο περιθώριο".  Ερωτήσεις για συζήτηση:  - Ποιες προκαταλήψεις ή στερεότυπα είχατε για το άτομο/ομάδα ατόμων που επιλέξατε; Τι επίδραση είχαν στο πώς κινηθήκατε κατά την διάρκεια της δραστηριότητας και εν τέλει στο τι επιλέξατε «να δείτε»;  - «Ξέρω ότι δεν βλέπω τα πράγματα όπως είναι. Βλέπω τα πράγματα όπως είμαι.». Τι επίδραση έχουν τα στερεότυπα και οι πεποιθήσεις μας στο πώς βλέπουμε τον κόσμο γύρω μας;  - Τι έμαθες για τον εαυτό σου από αυτή την δραστηριότητα; |
| **Τύπος Δραστηριότητας** | Κυνήγι φωτογραφιών |
| **Διάρκεια** | 120 λεπτά |
| **Χώρος και Υλικά** | Μεγάλα φύλλα χαρτιού, στυλό, κολλητική ταινία, ένα μέσο φωτογράφισης για κάθε συμμετέχοντα/χουσα, υπολογιστής και εκτυπωτής. |
| **Μαθησιακά Αποτελέσματα** | Οι συμμετέχοντες/χουσες θα είναι σε θέση να κατανοήσουν πώς τα στερεότυπα μπορούν να επηρεάσουν την αντίληψή μας για τα άτομα που βρίσκονται σε μειονεκτική θέση. |
| **Ενότητα** | Εξετάζοντας την αρνητική ενίσχυση των στερεοτύπων και τον τρόπο καταπολέμησής τους. Γιατί μισούμε ή γινόμαστε επιθετικοί/ες; |
| **Πηγή** | <https://www.coe.int/en/web/compass/change-your-glasses> |